病虎行
作者：劉大方
朝代：宋

paragraphs: 海北愁雲無從裂，風如追兵雪如撒。
哀者老虎病無力，百尺泉源都凍絕。
山中牛羊竟不來，牙爪寂寂傷饑渴。
萬里兵刃色慘悽，獐嬌鹿倨豺狼悅。
安得肉食復如初，平地紛紛羽毛血。
一吼千年白日寒，羣獸幽憂心骨折。
如今纏病未能興，長戈硬弩無相殺。
世上青山不敢生，青山盡是狐貍穴。